Cancelaria de Stat, 2025

RAPORT

privind monitorizarea activității Consiliilor teritoriale pentru protecția drepturilor copilului

**CUPRINS**

1. **Introducere 2**
2. **Analiza activității Consiliilor Teritoriale 3**
3. **Activitatea Secretariatului CNPDC 19**
4. **Concluzii 25**
5. **Recomandări 28**
6. **Anexe 30**
7. **INTRODUCERE**

În Republica Moldova, protecția drepturilor copilului este reglementată de un cadru legislativ și instituțional care include la nivel teritorial activitatea Consiliilor teritoriale pentru protecția drepturilor copilului (în continuare *Consiliul teritorial*). Consiliul teritorial este organul intersectorial consultativ, fără personalitate juridică, care asigură coordonarea și monitorizarea activităților tuturor structurilor teritoriale în scopul protecției și promovării drepturilor copilului din comunitate. Acestea au un rol important în implementarea politicilor și programelor destinate protecției drepturilor copilului la nivel de raion. În activitatea sa, Consiliile teritoriale se ghidează de legislația națională, de hotărârile Consiliului național pentru protecția drepturilor copilului, de programele sectoriale și documentele de planificare strategică, precum și de recomandările Avocatului Poporului pentru drepturile copilului.

Monitorizarea activităților realizate de către Consiliile teritoriale și cele Municipale pentru protecția drepturilor copilului, este un exercițiu anual, exercitat de către Cancelaria de Stat în calitate de Secretariat permanent al Consiliului național pentru protecția drepturilor copilului, funcție atribuită prin Hotărârea Guvernului nr.338/2023 cu privire la Consiliul național pentru protecția drepturilor copilului. Rezultatele monitorizării sunt incluse într-un raport și se publică pe pagina web [www.cnpdc.gov.md](http://www.cnpdc.gov.md) la rubrica Biblioteca/rapoarte și studii, dar și se expediază cu titlu de informare Consiliilor teritoriale.

Raportul conține analiza informațiilor generalizate, date statistice și informaționale colectate de la autoritățile administrației publice locale de nivel doi în baza unui formular standard. În legătură cu modificarea semnificativă a competențelor Consiliilor teritoriale în domeniul protecției drepturilor copilului urmare restructurării aplicate prin reforma RESTART, formularul de raportare pentru anul 2024 a fost simplificat și conține 5 întrebări de bază cu privire la desfășurarea activităților în teritoriu:

* *Dacă a fost instituit Consiliul teritorial pentru protecția drepturilor copilului în cadrul Consiliul Raional*
* *Numărul de ședințe ce au avut loc parcursul perioadei de referință*
* *Subiectele abordate în cadrul ședințelor*
* *Informații cu privire la activitățile ce au fost realizate pe parcursul anului 2024 în teritoriu cu privire la promovarea și respectarea drepturilor copilului*
* *Sugestii sau comentarii adresate Secretariatului.*

1. **ANALIZA ACTIVITĂȚII CONSILIILOR TERITORIALE**

Cadrul național instituțional de monitorizare a protecției drepturilor copilului, pe verticala administrației publice, constă din:

1. **Consiliul național pentru protecția drepturilor copilului** (CNPDC) - organ consultativ al Guvernului, creat în scopul coordonării  și monitorizării tuturor activităților legate de implementarea politicilor naționale și a tratatelor internaționale ce vizează protecția copilului la nivelurile intersectorial, național, regional și local.

Activitatea organizatorică a Consiliului național este asigurată de subdiviziunea Cancelariei de Stat care realizează funcțiile de Secretariat permanent al Consiliului național pentru protecția drepturilor copilului.

Astfel, în conformitate pct.27 al Regulamentului Consiliului național pentru protecția drepturilor copilului aprobat prin Hotărârea Guvernului nr. 338/2023, raportorii asigură prezentarea informației solicitate iar Secretariatul are atribuția de a generaliza toate datele într-un raport anual de monitorizare privind realizarea hotărârilor Consiliului național.

1. **Consiliul teritorial pentru protecția drepturilor copilului** (*în continuare consiliul teritorial*) - organ intersectorial consultativ, instituit pe lângă autoritățile administrației publice locale de nivelul al doilea prin decizia/hotărârea Consiliului raional/municipal/Comitetului executiv al UTA Găgăuzia.  Tot de competența acestor autorități ține elaborarea și aprobarea regulamentelor proprii de funcționare ale Consiliilor teritoriale și stabilirea atribuțiilor conform prevederilor Regulamentului-cadru aprobat prin [Hotărârea Guvernului nr.338/2023](https://www.legis.md/cautare/getResults?doc_id=137530&lang=ro).

***Reforma RESTART și impactul acesteia asupra atribuțiilor APL de nivel II***

Începând cu 1 ianuarie 2024, competențele din domeniul asistenței sociale, care erau gestionate anterior de administrația publică locală de nivelul al doilea, au fost transferate către Agențiile teritoriale de asistență socială subordonate Ministerului Muncii și Protecției Sociale (MMPS), cu excepția mun. Chișinău și UTA Găgăuzia.

Astfel prin implementarea reformei RESTART, care urmărește crearea sistemului de asistență socială deconcentrate, au fost modificate liniile structurale de coordonare între nivelul central și nivelul local în implementarea politicilor naționale de asistență socială. De asemenea, pentru acoperirea necesităților populației în asistență socială, a fost decisă uniformizarea structurii Agențiilor Teritoriale de Asistență Socială (ATAS) și a Direcțiilor raionale/municipale de asistență socială.

Prin urmare, reforma a reorganizat STAS prin crearea unui sistem deconcentrat cu două niveluri:

* + nivelul superior, reprezentat de 9 Agenții Teritoriale de Asistență Socială (ATAS), ale căror fondator este MMPS;
  + nivelul inferior, reprezentat de Direcțiile raionale de asistență socială și Direcția de asistență socială Bălți, ale căror fondatori sunt ATAS.

În noua configurație, competențele în domeniul asistenței sociale sunt distribuite după cum urmează:

* ATAS și Direcțiile raionale/municipale din subordinea acestora sunt responsabile de implementarea politicilor naționale în domeniul asistenței sociale și de dezvoltarea serviciilor sociale comunitare și a celor specializate;
* APL II pot contracta servicii sociale de la ATAS și ANAS;
* APL I pot dezvolta în continuare servicii sociale primare și specializate;
* ANAS gestionează și contractează exclusiv servicii sociale cu specializare înaltă și cu acoperire națională sau regională.

În contextul reformei RESTART și al noii arhitecturi instituționale din domeniul protecției drepturilor copilului și asistenței sociale, autoritățile publice locale de nivelul II și-au pierdut atribuțiile directe de gestionare a asistenței sociale, acestea fiind transferate către Agențiile Teritoriale de Asistență Socială (ATAS) subordonate Ministerului Muncii și Protecției Sociale. Totuși, APL II rămân actori relevanți în procesul de protecție a drepturilor copilului prin participarea în Consiliile teritoriale, care au rol consultativ, intersectorial și de coordonare la nivel raional. De asemenea, APL II pot contracta servicii sociale de la ATAS și ANAS, păstrând astfel un rol de facilitare și sprijin în asigurarea serviciilor sociale necesare comunității.

***Structura atribuțiilor în sistemul de asistență socială, urmare reformei RESTART***



Pentru soluționarea problemelor de finanțare a sistemului de asistență socială, reforma a vizat:

1. Modificarea finanțării asistenței sociale, astfel încât resursele financiare alocate bugetelor UAT II prin TDG utilizate în domeniul asistență socială să fie alocate MMPS, care va asigura dezvoltarea și funcționarea serviciilor sociale prin ATAS;

2. Finanțarea Pachetului minim de servicii sociale în integralitate din bugetul de stat;

3. Finanțarea serviciilor sociale înființate la nivel local în baza standardelor de cost dezvoltate de MMPS;

4. Aplicarea cu strictețe a principiilor bugetării bazate pe performanță;

5. Redefinirea rolului fondurilor sociale și a mecanismelor de reducere a sărăciei.

Reforma a modificat esențial structura financiară a sistemului de asistență socială, transferând responsabilitatea principală de finanțare și gestionare a resurselor din domeniu de la autoritățile publice locale de nivelul II către (Ministerul Muncii și Protecției Sociale. Astfel, resursele financiare alocate anterior prin transferurile cu destinație generală (TDG) bugetelor UAT II sunt direcționate către MMPS, care asigură dezvoltarea și funcționarea serviciilor sociale prin ATAS. În plus, finanțarea Pachetului minim de servicii sociale este acoperită integral din bugetul de stat, iar serviciile locale vor fi finanțate conform standardelor de cost stabilite de MMPS, promovând bugetarea bazată pe performanță și eficiență.

***Activitatea Consiliilor teritoriale de protecție a drepturilor copilului***

Urmare solicitării Cancelariei de Stat de completare a formularului standardizat privind activitatea desfășurată de către Consiliile teritoriale pe parcursul anului 2024, Secretariatul permanent a recepționat **26 de răspunsuri** (în scris și verbale) de la cele 35 Consilii Raionale și Municipale.

**10 Consilii teritoriale au informat în format integral** Secretariatul permanent despre activitatea desfășurată în domeniul protecției drepturilor copilului la nivelul II al autorităților publice locale.

Datele oferite reflectă informații despre activitatea exercitată pe parcursul anului 2024 de către Consiliile teritoriale în baza planului de activitate aprobat la începutul anului, precum şi detalii despre ședințele desfășurate, subiectele abordate, alte activități/campanii relevante ce au avut loc pe parcursul anului calendaristic precedent în scopul promovării respectării drepturilor copilului la nivel teritorial și local.

Prin urmare, în anul 2024, au fost instituite 14 Consilii teritoriale - *Călărași, Dondușeni, Hîncești, Ialoveni, Ocnița, Leova, mun. Chișinău, Rezina, Strășeni, Taraclia, Glodeni, Cimișlia*, *Rîșcani și Dubăsari* dintre acestea - 10 Consilii teritoriale: *Călărași, Dondușeni, Hîncești, Ialoveni, Ocnița, Leova, mun. Chișinău, Rezina, Strășeni, Taraclia,* au fost proactive și au desfășurat activități în teritoriu, au organizat ședințe etc.

Activitatea de bază a Consiliilor teritoriale are rolul de a implementa și monitoriza măsurile și politicile care protejează drepturile copiilor la nivel local. Aceasta presupune colaborarea între autoritățile publice locale, instituțiile educaționale, instituțiile medicale, organizațiile neguvernamentale și alte entități relevante pentru a asigura un mediu sigur, sănătos și favorabil dezvoltării copiilor.

Totodată, potrivit pct.18 al regulamentului-cadru de activitate al Consiliului teritorial pentru protecția drepturilor copilului aprobat prin HG.338/2023 – în vederea realizării atribuțiilor prevăzute, Consiliul teritorial se întrunește în ședințe, care se convoacă după necesitate, însă nu mai rar decât **o dată în trimestru**. Prin urmare constatăm că doar 11% din numărul total de raioane au respectat cadrul normativ și au desfășurat 4 ședințe pe parcursul perioadei de referință (*tabel*).

Punctând importanța calității ședințelor desfășurate, menționăm faptul că în cadrul acestora, pe parcursul anului 2024, subiectele abordate au vizat o gamă largă de aspecte ce țin de protecția și bunăstarea copilului, inclusiv organizarea internă și planificarea activităților, prevenirea și combaterea violenței și delincvenței juvenile, promovarea sănătății și incluziunii educaționale, monitorizarea condițiilor din instituțiile de învățământ, funcționarea mecanismelor intersectoriale de cooperare, precum și asigurarea participării copiilor și comunității în procesul decizional:

***I. Organizarea internă și funcționar a CTPDC***

* Constituirea și prezentarea componenței nominale a consiliilor teritoriale.
* Aprobarea și actualizarea planurilor anuale de activitate (2024 și 2025).
* Examinarea rapoartelor de activitate pentru anii precedenți (2023, 2024).
* Prezentarea și revizuirea regulamentelor interne de funcționare.
* Revizuirea cadrului normativ privind atribuțiile și domeniile de intervenție ale consiliilor teritoriale.

***II. Drepturile copilului și protecție socială***

* Evidența, asistența și monitorizarea copiilor aflați sub tutelă, curatelă, custodie sau în servicii de tip familial.
* Informarea privind copiii rămași fără îngrijire părintească, copiii refugiați, copiii în situații de risc sau proveniți din familii vulnerabile.
* Incluziunea educațională a copiilor cu cerințe educaționale speciale și dizabilități.
* Asigurarea dreptului la sănătate și prevenirea riscurilor psiho-emoționale.
* Reintegrarea în societate a tinerilor după majorat.

***III. Sănătate și bunăstare***

* Prevenirea și reducerea mortalității infantile și a copiilor sub 5 ani.
* Monitorizarea condițiilor sanitare și de infrastructură în instituțiile educaționale (apă potabilă, blocuri sanitare, terenuri de joacă).
* Promovarea unui stil de viață sănătos în rândul copiilor (nutriție, activitate fizică, siguranță estivală).
* Asigurarea alimentării gratuite în instituțiile educaționale pentru copiii din grupuri vulnerabile.

***IV. Educație, adaptare și participare***

* Adaptarea și integrarea copiilor în instituțiile de învățământ și serviciile comunitare.
* Orientarea profesională a absolvenților din medii vulnerabile.
* Participarea elevilor în procesul decizional prin Consiliile elevilor.

***V. Siguranța copiilor și prevenirea riscurilor***

* Combaterea delincvenței juvenile și protecția copiilor în conflict cu legea.
* Promovarea siguranței online și combaterea riscurilor digitale.
* Monitorizarea și prevenirea violenței, neglijării, exploatării și traficului de copii.
* Măsuri comunitare pentru prevenirea criminalității în rândul minorilor.

***VI. Mecanisme de cooperare intersectorială***

* Evaluarea funcționării mecanismului intersectorial de cooperare conform Hotărârii Guvernului nr. 270/2014.
* Provocări privind colaborarea echipelor multidisciplinare locale.
* Necesitatea instituirii unor algoritmi de intervenție în afara orelor de lucru.
* Sprijin metodologic oferit echipelor teritoriale pentru identificarea și referirea cazurilor.

***VII. Campanii și activități tematice***

* Organizarea taberelor de vară, recreere estivală și evenimente educaționale.
* Campanii de conștientizare privind siguranța online, alimentație sănătoasă și sport.
* Activități de promovare a drepturilor copilului în colaborare cu instituțiile publice și comunitatea.

Totodată, au fost apelate acele raioane care nu au răspuns la demersul Cancelariei de Stat cu scopul identificării barierelor în procesul de organizare a activității, cele mai frecvente răspunsuri fiind:

* Consiliul Raional abia a fost creat;
* Vicepreședinții de raion sunt eliberați din funcție;
* Consiliul Raional se va întruni mai târziu pentru aprobarea componenței nominale;
* În 2024 Consiliul teritorial nu a fost lucrativ;
* Se consideră că mandatul a fost preluat integral de către ATAS/STAS;
* Funcționarii au fost transferați în structurile teritoriale de asistență socială nou create;
* Nu se cunoaște despre necesitatea instituirii unui asemenea Consiliu;
* Lipsa de personal pentru instituirea Consiliului teritorial;
* Membrii Consiliului teritorial sunt din ATAS și nu se prezintă la ședință;
* Plecarea secretarului Consiliului teritorial, cu toate actele privind desfășurarea activității, iar cel nou venit nu știa de existența unei asemenea structuri.

*Tabel nr. 1 Organizarea activității CTPDC, 2024*

|  |  |  |
| --- | --- | --- |
| *Nr de ședințe desfășurate* | *Consiliul teritorial* | *Subiecte abordate* |
| 10 | **mun. Chișinău** | În mun. Chișinău activează, Consiliul municipal pentru protecția drepturilor copilului și 5 Consilii pentru protecția drepturilor copilului din sectoare, instituite în baza dispoziției CMC nr- 939-d din 23.09.2024. Prin urmare, Consiliile au organizat ședințe după cum urmează:  *1.Rîșcni – 2*  *2.Ciocana – 4*  *3.Botanica – 1*  *4.Centru – 3*  *5.Buiucani – nu s-au întrunit, nu au avut funcțional Consiliul.* |
| 4 | **Călărași** | 1. Cu privire la ” Examinarea rezultatelor activității CTPDC pentru anul 2023 și aprobarea planului de activitate a Consiliului teritorial pentru protecția drepturilor copilului pentru anul 2024.”  2. Cu privire la „Organizarea odihnei de vară a copiilor rămași temporar și rămași fără îngrijire părintească cât și a celor din familiile în situație de risc”.  3. Cu privire la „Asigurarea dreptului la sănătate a copiilor”  4. Cu privire la „Orientarea profesională a absolvenților aflați sub tutelă/curatelă, asistență parentală profesionistă cât și din familiile aflate în situație de risc”.  5. Cu privire la ”Siguranța online. Implicarea factorilor de decizie în monitorizarea acestora”.  6. Cu privire la ”Fenomenul delicvenței juvenile și realizarea activităților în domeniul securității și siguranței copiilor”.  7. Provocările în cadrul procesul de cooperare dintre membrii echipei multidisciplinare conexe aplicării Instrucțiunilor privind mecanismul intersectorial de cooperare conform Hotărârii de Guvern nr.270 din 08.04.2018.  8. Monitorizarea și evaluarea condițiilor de activitate în instituțiile de învățământ ( apă potabilă, starea blocurilor sanitare, terenurilor de joacă, infrastructura necesară pentru incluziunea copiilor cu dizabilități) cât și în mediul familial.  9. Prevenirea și reducerea ratei mortalității infantile și a copiilor cu vârsta de până la 5 ani la domiciliu.  10. Evidența, asistența monitorizarea copiilor aflați sub Custodie conform H.G.81/2023 din 22.03.2023.  11. Aprobarea planului de activitate a Consiliului Teritorial pentru protecția drepturilor copilului pentru anul 2025 |
| 4 | **Hîncești** | 1.Examinarea cazului de abuz asupra copilului minor, care a fost identificat  2.Informarea membrilor consiliului cu privire la mecanismul intersectorial de cooperare pentru evaluarea și referirea cazului respectiv. Acordarea suportului metodologic.  3.Acordarea suportului echipei multidisciplinare din teritoriu în identificarea serviciilor ce vor permite evaluarea psihologică pentru copilul minor și mama acesteia.  3.Evaluarea și raportarea cazului precum și a modului în care acesta afectează bunăstarea, sănătatea și dezvoltarea armonioasă a minorului  4.evaluarea măsurilor ce ar permite instituirea unui algoritm care ar reflecta modul de aplicare a mecanismului intersectorial prevăzut de HG nr.270/2014 în cazul sesizării înafara orelor de muncă.  5.Monitorizarea modului de ocrotire a vieții și sănătății copiilor în timpul sezonului estival  6.Indicarea riscurilor în raport cu dezvoltarea copilului  7. Evaluarea cazului și impactul asupra sănătății copilului minor  8.Analiza și identificarea celei mai optime forme de protecție în raport cu copilul minor  9.Evaluarea situației în care se află copilul  10. Depistarea riscurilor de dezvoltare asupra stării psiho-emoționale a copilului precum și a formelor de plasament a copilului minor, în vederea reabilitării psiho-emoționale a acesteia.  11.Comunicarea noilor reglementări juridice în activitatea comisiilor teritoriale care constituie Consiliul Teritorial Pentru Protecția Drepturilor Copiilor, ca urmnare a instruirilor desfășurate la nivel central |
| 4 | **Rezina** | 1.Rezultatele activității CR pentru anul 2023. Analiza Planului de activitate pentru anul 2024  2.Adaptarea copiilor în instituțiile de învățămînt din comunitate și încadrarea eficientă în serviciile sociale  3.Măsurile de prevenire și combatere a delicvenței juvenile prevăzute în programul național de prevenire și combatere a criminalității în rîndul grupurilor vulnerabile, în special al minorilor cu aplicarea unor măsuri extensive psihopedagogice li de promovare a ordinii publice comunitare.  4.Analiza și aprobarea planului de monitorizare a activității echipelor multidisciplinare locale, în vederea asigurării respectării drepturilor copilului.  5.Revizuirea cadrului normativ privind activitatea și domeniile de acțiune  6.Examinarea modalității și identificarea surselor de asigurare a serviciilor de alimentație gratuită în instituțiile educaționale a copiilor din familii social-vulnerabile, grupele de risc.  7.Promovarea modului sănătos de viață.  8.Examinarea rezultatelor activității CTPDC pentru 2024 și aprobarea planului de activitate a CR pentru 2025  9.Prevenirea și reducerea ratei mortalității infantile și a copiilor cu vîrsta pînă la 5 ani la domiciliu. |
| 3 | **Ialoveni** | 1.Participarea elevilor la procesul decizional al instituțiilor de învățămînt prin prisma activității consiliului elevilor.  2.Delincvența juvenilă. Protecția copilului în conflict cu legea.  3.Implementarea mecanismului de colaborare intersectorială în vederea prevenirii și reducerii ratei mortalității infantile și copiilor sub vîrsta de 5 ani la domiciliu.  4.Migrația și protecția copilului. |
| 2 | **Taraclia** | 1.Aprobarea planului de activitate al Consiliului Teritorial pentru Apărarea Drepturilor Copilului al raionului Taraclia pe anul 2024.  2. Promovarea siguranței copiilor pe internet prin campanii de conștientizare pentru copii și adulți.  3. Despre promovarea unui stil de viață sănătos în rândul copiilor. Organizare și implementare de evenimente pentru atragerea copiilor către sport.  4. Cu privire la respectarea standardelor și a calității nutriției în instituțiile de învățământ în prima jumătate a anului.  5. Organizarea taberelor pe timp de vară în 2024  6. Despre situația criminalității în rândul minorilor și activitățile Inspectoratului de Poliție Taraclia în cooperare cu instituțiile abilitate pentru prevenirea delincvenței juvenile pentru 9 luni din 2024.  7. Colaborare intersectorială în identificarea, evaluarea, referirea, asistența și monitorizarea copiilor victime și potențiale victime ale violenței, neglijării, exploatării și traficului pentru 9 luni din 2024.  8. Informații privind situația copiilor rămași fără îngrijire părintească în raionul Taraclia plasați în servicii de tip familial (tutela/tutela, plasament și cămin de copii de tip familial) pentru 9 luni ale anului 2024.  9. Despre activitatea Serviciului de Asistență Psihologică și Pedagogică Taraclia pe 9 luni din 2024  10. Despre rezultatele recreerii sănătății de vară pentru copii în 2024. Probleme identificate în activități și propuneri pentru 2025. |
| 1 | **Ocnița** | 1.Reintegrarea minorului Șarban Odisei în societate după împlinirea vîrstei majoratului  2. Incluziunea educațională a copiilor cu cerințe educaționale speciale prin prizma garanțiilor Convenției ONU cu privire la drepturile copilului  3. Copii refugiați  4. Aprobarea planului de activitate pentru anul 2025 |
| 1 | **Dondușeni** | 1. A fost prezentat raportul de activitate 2. Examinarea și aprobarea planului de activitate a CR pentru 2025 |
| 1 | **Leova** | 1.Prestarea serviciilor copiilor cu dizabilități  2.Implementarea HG nr.270/2014 mecanismul intersectorial |
| 1 | **Strășeni** | 1.Prezentarea componenței nominale a Consiliului teritorial Strășeni pentru protecția drepturilor copilului  2.Prezentarea Regulamentului de activitate a CT  3.Aprobarea planului de activitate pentru anul 2025. |

Analiza informației privind subiectele abordate în cadrul ședințelor, reflectă în continuare situații de confuzie în interpretarea și aplicarea cadrului legal în vigoare și anume a prevederilor Hotărârii Guvernului nr. 338/2023 cu privire la Consiliul național pentru protecția drepturilor copilului și ale Legii nr. 140/2013 privind protecția specială a copiilor aflați în situație de risc și a copiilor separați de părinți, și, în mod special prin examinarea cazurilor individuale.

Tendința descrescătoare, comparativ cu anii precedenți, în ceea ce privește organizarea ședințelor regulate ale Consiliilor teritoriale pentru protecția drepturilor copilului poate fi explicată prin mai mulți factori, printre care: reducerea semnificativă a atribuțiilor consiliilor raionale în domeniul asistenței sociale, necesitatea de ajustare a agendei de lucru la noile responsabilități rămase în competența acestora, precum și fluctuația personalului implicat în organizarea și funcționarea Consiliilor.

Procesul de organizare și funcționare a Consiliilor teritoriale întâmpină multiple obstacole instituționale și administrative. Printre cele mai frecvente dificultăți se numără lipsa continuității administrative, determinată de modificările în structura conducerii raionale, întârzieri în aprobarea componenței nominale și necunoașterea sau neasumarea rolului Consiliului de către noile structuri instituționale.

De asemenea, reorganizarea sistemului de asistență socială prin crearea ATAS și subordonarea STAS a generat confuzii privind mandatul Consiliilor teritoriale, unele autorități considerând că responsabilitățile au fost preluate integral de noile structuri. Această tranziție a fost însoțită de transferul funcționarilor și pierderea informațiilor instituționale.

Alte bariere semnalate includ lipsa de personal dedicat, absența participării membrilor desemnați, în special din partea STAS, precum și lipsa de informare la nivel local privind obligația constituirii și activării Consiliilor teritoriale.

Aceste constatări evidențiază necesitatea unor măsuri clare de consolidare instituțională, inclusiv clarificarea mandatului Consiliilor teritoriale în noua arhitectură administrativă, instruirea actorilor locali și asigurarea resurselor umane și informaționale necesare pentru funcționarea efectivă a acestor structuri.

În anul 2024, cele 10 Consilii teritoriale au desfășurat un șir de activități orientate pentru respectarea, promovarea și dezvoltarea drepturilor copiilor într-un mod holistic și adaptat nevoilor lor. Desfășurarea activităților recreative și de interes în localități are o importanță majoră, deoarece contribuie direct la:

***1. Promovarea dezvoltării armonioase a copilului*** prin activități recreative sprijină dezvoltarea fizică, emoțională, cognitivă și socială a copiilor. Prin joc, artă, sport sau alte activități interactive, copiii își pot exprima emoțiile, învață să colaboreze și își dezvoltă abilități esențiale de viață.

***2. Respectarea dreptului la joacă și recreere -*** conform **Convenției ONU cu privire la Drepturile Copilului**, articolul 31, copiii au dreptul la timp liber, joacă și activități recreative. Consiliile teritoriale contribuie la respectarea acestui drept prin organizarea și susținerea acestor inițiative.

***3. Identificarea și sprijinirea copiilor vulnerabili -*** prin implicarea copiilor în activități recreative, specialiștii pot observa comportamente sau semnale care indică posibile probleme (abuz, neglijare, anxietate etc.) și pot interveni preventiv.

***4. Promovarea incluziunii sociale –*** prin activitățile desfășurate de către consiliile teritoriale sunt susținute eforturile de integrare a copiilor din medii defavorizate, cu dizabilități sau din minorități etnice, reducând marginalizarea și discriminarea.

***5. Îmbunătățirea relației copil-comunitate –*** prin astfel de activități sunt întărite legăturile între copil și mediul său social (familie, școală, autorități locale). Copiii încep să înțeleagă mai bine ce înseamnă participarea civică, responsabilitatea și colaborarea.

***6. Crearea unui mediu sigur și pozitiv -*** oferind un cadru sigur și supravegheat în care copiii să își petreacă timpul, mai ales în zone unde accesul la activități extracurriculare este limitat.

*Tabel nr. 2 Activități desfășurate de CTPDC, 2024*

|  |  |  |
| --- | --- | --- |
| *CT* | *perioada* | *activități* |
| **Călărași** | 1 iunie - Ziua Copilului  15 mai Ziua internațională a familiei Campania privind respectarea circulației rutiere | Excursie cu copii din serviciul tutelă și APP la conacul Manuc Bey și grădina zoologică  Masă rotundă organizată în incinta Bibliotecii Raionale  Lecții informative în cadrul instituțiilor de învățământ |
| **Ungheni** | 1. Eveniment cultural dedicat zilei de 1 Martie ziua ,,Mărțișorului", cu genericul ,,Primăvara Speranței și a Prieteniei".  2. În colaborare cu Ofițerul de poliție IP Ungheni, eveniment de sensibilizare a adolescenților cu privire la Ziua mondială a sindromului Down și Ziua Internațională a Copiilor Străzii.  3. Activități dedicate Sărbătorilor Pascale în localități, copii din Serviciul Asistență Parentală Profesionistă împreună cu copii din localitate și copii din rândul refugiaților au participat la diferite Ateliere de creație dedicate sărbătorilor Pascale ,,Tradiții și datini Pascale,, unde au învățat să încondeieze tradițional ouăle cu participarea la un Master-class: coacerea cozonacilor cu aromă de casă. Copii au avut parte de un moment muzical, ansamblu de copii ,,Țărăncuța,, s. Florițoaia Veche. Atelierul de creație a fost organizat de specialiștii Structurii Teritoriale de Asistentă Socială în parteneriat cu Asociația Obștească ,,Alternative Sociale" în colaborare cu șefa căminelor culturale din localități.  4. Structura Teritorială de Asistență Socială în parteneriat cu AO ,,Alternative Sociale,, împreună cu AO ,,Ave Copiii” a desfășurat în 2 localități (s. Condrătești, s. Teșcureni) evenimentul cu privire la Ziua Internațională a Ocrotirii Copilului. Copii au participat diferite activități artistice, a fost organizată o expoziție de desen pe suport de hârtie ,, Curcubeul Copilăriei” au recitat poezii, au cântat, au dansat.  Astfel copii împreună cu familia, au petrecut timpul in anturajul oaspeților din Chișinău ,,Patrula Cățelușilor” care i-au distrat, au dansat au fost provocați cu diferite jocuri interesante. Unii copii și-au încercat posibilitățile de pictură pe foaie, alții au înfrumusețat cu sclipici diferite ilustrate cu desene colorate.  4. Pe perioada vacanței de vară au fost organizate activități de socializare pentru tinerii din cadrul taberei de odihnă ,,Codreanca” din s. Cornești și a taberei de odihnă ,,Viitorul” din mun. Ungheni. Activitățile au fost efectuate de către specialiștii Direcției Generale Ungheni și IP Ungheni.  5.Campania privind respectarea drepturilor copilului. Lecții informative în cadrul instituțiilor de învățământ, APL nivel I cu privire la prevenirea separării copilului de familie.  6. Eveniment cu genericul ,, Datini străbune în ajunul sărbătorilor de iarnă” ,, Anul Nou la ușă bate” organizat pentru copiii din Serviciul de asistență parentală profesioniste. | |
| **Hîncești** | 1. Informarea și sensibilizarea comunității, au fost distribuite broșuri informative. 2. Organizarea și desfășurarea orelor în instituțiile preuniversitare. 3. Participarea la ședințele multidisciplinare 4. Instruirea permanentă a reprezentanților APL (primari, asistenți sociali comunitari, părinți- educatori, cadre didactice ș.a.). 5. Au fost examinate și parțial implementate recomandările Raportului privind activitatea CRJM/LPDC în anul 2024. | |
| **Ialoveni** | 1. Activitate desfășurată de ziua internațională a drepturilor copilului cu reprezentanții Consiliului elevilor din liceul s. Zîmbreni  2. Gimnaziul com. Gangura a organizat în clasele primare acțiunea ”În 5 minute despre drepturile noastre” unde au repartizat pliante și fluturași.  3. Specialiștii din cadrul STAS Ialoveni au organizat un flashmob în contextul Zilei Internaționale a drepturilor copilului.  4. Specialiștii din cadrul ATAS Centru, STAS Ialoveni, au organizat ședințe de instruire pentru echipele multidisciplinare din cadrul primăriilor s. Bardar, s. Molești cu privire la pilotarea serviciului social de sprijin pentru familiile cu copii componenta risc primar. | |
| **Ocnița** | 1. Fiecare localitate în mod deosebit a organizat pentru copii un mic concert cu animatori, dulciuri și dansuri.  2. Concert la nivel raional, oferire a 400 de înghețată la copii.  3. Organizarea odihnei de vară de către Direcția de Învățământ.  4. Desfășurarea săptămânii de luptă în potriva traficului de ființe umane.  5. Caravana de crăciun, 2000 cadouri pentru copii din familii social vulnerabile, copii cu dizabilități. | |
| **Leova** | 1.Campanie informațională privind respectarea drepturilor copilului | |
| **Rezina** | 1. Promovarea respectării drepturilor omului la nivel teritorial (discutate în cadrul ședințelor măsuri pentru soluționarea necesităților identificate la nivel local și teritorial)  2. Conlucrarea cu societatea civilă activă în domeniul protecției drepturilor copilului (au fost luate decizii privind procesul de cooperare dintre membrii echipei multidisciplinare conexe aplicării Instrucțiunilor privind mecanismul intersectorial de cooperare pentru identificarea, evaluare, referirea și asistența și monitorizarea copiilor victime și potențiale victime ale violenței, neglijării, exploatării și traficului probate prin HG nr.270/2014)  3. Monitorizarea dezvoltării capacităților profesionale ale personalului din instituțiile cu atribuții în domeniul protecției drepturilor copilului la nivel local (ieșirea în teritoriu de către DASPF Rezina cu scop de instruire continuă).  4. Examinarea deciziilor comisiilor parlamentare remise spre informare APL cu referire la subiectele conexe protecției drepturilor copilului. | |
| **Taraclia** | 1. Organizarea zilei Internaționale a Copilului, 1 iunie 2. Ziua cunoștințelor, 1 septembrie  3. Sărbătorile de anul nou. | |
| **Chișinău** | De către cele 5 Consilii pentru protecția drepturilor copilului din sectoare au fost organizate mai multe evenimente culturale și de interes pe parcursul anului de referință precum:  1. Activități dedicate zilei mondiale impotriva traficului de persoane  2. Ziua internațională a Familiei  3. Ziua internațională a Copilului  4. Ziua internațională a drepturilor copilului  5. Ziua internațională a Persoanelor cu Dizabilități  6. Sărbătorile de iarnă | |
| **Strășeni** | 1. Desfășurarea decadei cu genericul drepturile copilului în instituțiile educaționale.  2. Desfășurarea campaniilor de informare de către Inspectoratul de Poliție privind drepturile și obligațiile copiilor.  3. Campanie de informare privind securitatea în diferite medii de trai organizată de către IP Strășeni.  4. Desfășurarea atelierului de instruire a membrilor echipelor multidisciplinare Protecția Copiilor-victime/potențiale victime ale violenței, neglijării, exploatării și traficului.  5. 16 zile de activism împotriva violenței de gen  6. Desfășurarea campaniilor de informare: violența între semeni, violența în familie, comportamentul delicvent și deviant, situațiile de risc.  7. Ziua internațională a copilului – expoziție de cărți în incinta bibliotecii publice raionale.  8. Campanie de informare privind orientarea profesională a adolescenților organizată de către Oficiul forței de muncă.  9. Ședințe de supervizare trimestriale organizate de Centrul de resursă NeoVita.  10. Organizarea campaniilor în masă împreună cu specialiștii și voluntarii Centrului de sănătate prietenos tinerilor: ziua mondială a prevenirii consumului de tutun, ziua mondială de prevenire a cancerului, ziua mondială a sănătății. | |

Secretariatul CNPDC denotă faptul că Consiliul teritorial pentru protecția drepturilor copilului este mai puțin concentrat pe implementarea politicilor naționale de protecție a drepturilor copilului la nivel local, adaptându-le contextului specific fiecărei autorități, dar și în promovarea legilor și reglementărilor naționale referitoare la protecția drepturilor copilului precum și dezvoltării planurilor de acțiune care să răspundă nevoilor actuale ale copiilor.

Deși reforma RESTART a reformatat esențial atribuțiile Consiliilor raionale, și implicit a Consiliilor teritoriale, remarcăm pozitivă păstrarea conlucrării acestora, în unele raioane, cu Structurile Teritoriale de Asistență Socială.

Această problemă a fost semnalată și în discuțiile bilaterale cu Secretariatul permanent, fiind recunoscută chiar reticența unor STAS de a coopera, ținând cont de schimbarea verticalei de subordonare.

În acest context, Secretariatul vine cu recomandarea către MMPS, ATAS și STAS de a încuraja activitățile comune cu Consiliile teritoriale pe domeniile de protecție a drepturilor copiilor, or rezultatele acestor activități vizează direct ca beneficiari – copiii, iar implicarea STAS va spori valorificarea oportunităților de cooperare în interesul copiilor din aria teritorială subordonată.

1. **ACTIVITATEA SECRETARIATULUI CNPDC**

În vederea stabilirii Planului de activitate al CNPDC pentru anul 2024, Secretariatul permanent, conform atribuțiilor, a solicitat membrilor Consiliului național de a prezenta propuneri de subiecte relevante a fi discutate în cadrul ședințelor acestuia.

Secretariatul CNPDC a organizat și o ședință ad-hoc cu reprezentanții autorităților publice centrale relevante și organizații ale societății civile cu scopul abordării subiectelor înaintate, dar și pentru coordonarea procesului de implementare a politicilor statului în domeniul copilului pe parcursul anului 2024. În urma discuțiilor la ședința consultativă, s-a ajuns la concluzia că majoritatea subiectelor înaintate de membrii Consiliului trebuie discutate inițial în cadrul grupurilor tematice de lucru, create, conform Deciziei nr.1/2023 a Consiliului național, pe baza obiectivelor generale ale Programului național pentru protecția copilului pe anii 2022 - 2026. Totodată, în cazul în care, la subiectele înaintate, se vor fi atestat divergențe care nu puteau fi depășite la nivel interministerial tehnic, acestea urmau a fi propuse pe agenda CNPDC cu prezentarea opțiunilor de soluții. Pe parcursul anului 2024 astfel de propuneri nu au fost recepționate.

Secretariatul permanent a analizat și a prezentat membrilor Consiliului național informația generalizată privind progresul înregistrat la subiectele înaintate pentru anul 2024.

La subiectele analizate, se prezintă în continuare progresele înregistrate pe următoarele direcții de intervenție ale statului:

* 1. În domeniul **prevenirii și eliminării celor mai grave forme ale muncii copilului**, un progres important a fost înregistrat prin adoptarea Legii nr. 46/2024, care a introdus noțiunea de muncă ușoară în Codul muncii – definită ca activitate ce nu afectează sănătatea, securitatea, dezvoltarea sau educația tinerilor între 15 și 16 ani – și a consolidat regimul sancționator în Codul contravențional prin pedepse sporite pentru utilizarea muncii nedeclarate a minorilor, inclusiv în cazuri de pluralitate de victime, în timp ce Guvernul a anunțat intenția de a reglementa condițiile specifice de exercitare a muncii ușoare și de a transpune integral Directiva 94/33/CE privind protecția tinerilor la locul de muncă, conform Planului național de acțiune pentru aderarea Republicii Moldova la Uniunea Europeană 2024–2027.
  2. În procesul de **implementare a Legii nr. 367/2022 privind serviciile alternative de îngrijire a copiilor**, a fost lansat un program pilot de promovare a Serviciului de asistență parentală profesionistă specializat (APP specializat) în patru raioane din regiunea Centru, cu sprijinul CTWWC, fiind elaborate planuri de informare, desfășurate 47 de ședințe cu peste 360 de participanți și distribuite peste 9.000 de materiale informative, acțiuni ce au contribuit la promovarea modelului demonstrativ și la consolidarea angajamentului comunitar în sprijinul copiilor cu dizabilități severe.
  3. Pentru **fortificarea mecanismului intersectorial de cooperare pentru identificarea, evaluarea, referirea, asistența și monitorizarea copiilor victime și potențiale victime ale violenței, neglijării, exploatării și traficului**, prin adoptarea Hotărârii Guvernului nr. 541/2024, a fost consolidat mecanismul intersectorial de cooperare prevăzut de HG nr. 270/2014, prin extinderea categoriilor de copii vizați (inclusiv cei expuși riscului de a comite infracțiuni și cei în conflict cu legea), clarificarea procedurilor de intervenție și monitorizare, precum și prin instituirea Consiliului consultativ pentru protecția copiilor expuși riscului de a comite infracțiuni și a copiilor în conflict cu legea pe lângă MMPS, urmărindu-se astfel o coordonare mai eficientă, o intervenție adaptată și formarea continuă a specialiștilor din domeniu.
  4. În vederea **consolidării mecanismelor de intervenție și asistență destinate copiilor implicați în acte de violență sau în conflict cu legea**, în anul 2024 au fost dezvoltate și implementate servicii specializate de suport psihosocial și juridic, precum Serviciul prestat de CNPAC în mun. Chișinău, care a oferit asistență pentru 191 de copii victime ale violenței, și intervențiile CI 'La Strada' pentru 153 de copii afectați de violența online. Totodată, în instituțiile de învățământ au fost desfășurate acțiuni de prevenire și intervenție individualizată, inclusiv consiliere și activități educaționale pentru victime și agresori. În paralel, a fost lansată pilotarea plasamentului specializat pentru copii cu necesități emoționale complexe în cadrul serviciului de asistență parentală profesionistă, fiind realizate 9 plasamente și formate echipe specializate pentru lucrul cu acest grup, în vederea adaptării metodologiei și a cadrului normativ.
  5. În **domeniul dezinstituționalizării copiilor**, în anul 2024, în cadrul implementării Programului național pentru protecția copilului 2022–2026, au fost întreprinși pași concreți pentru accelerarea procesului de dezinstituționalizare a copiilor din serviciile de tip rezidențial, prin evaluarea tuturor instituțiilor existente, elaborarea planurilor de reorganizare, desfășurarea consultărilor regionale și inițierea măsurilor de reintegrare familială sau transfer în servicii de tip familial, acțiuni realizate în parteneriat cu autoritățile centrale, locale și societatea civilă.
  6. În domeniul **accesului copiilor refugiați la servicii**, în contextul intensificării fluxurilor de copii refugiați și migranți neînsoțiți, în anul 2024 a fost modificată Legea nr. 140/2013 prin Legea nr. 297/2024, prin care a fost extinsă lista situațiilor de risc pentru a include copiii străini sau apatrizi neînsoțiți, asigurându-le astfel un regim de protecție specială adaptat vulnerabilităților acestora, inclusiv absența unui reprezentant legal și dificultățile de integrare, măsură ce reflectă angajamentul Republicii Moldova de a răspunde adecvat noilor provocări umanitare generate de contextul regional.
  7. Progres parțial a fost realizat în domeniul **sărăciei copiilor**. Într-un context complex de reformă în pofida creșterii îngrijorătoare a ratei sărăciei în rândul copiilor (44,6% în mediul rural în 2023), progresele înregistrate în anul 2024 privind asigurarea echității în finanțarea serviciilor de protecție a copilului au fost influențate de reformarea sistemului de asistență socială, care a determinat restructurarea mecanismelor de alocare a resurselor. Totodată, au fost realizate modificări legislative, inclusiv prin Legea nr. 256/2023, care redefinește cadrul privind serviciile sociale, iar extinderea serviciilor finanțate de la bugetul de stat urmează a fi reglementată printr-o hotărâre guvernamentală în curs de elaborare.
  8. În domeniul **coordonării intersectoriale pentru incluziunea adecvată și semnificativă a copiilor cu dizabilități**, în anul 2024, în vederea consolidării incluziunii copiilor cu dizabilități, cu suportul partenerilor de dezvoltare, au fost implementate mai multe inițiative intersectoriale care au vizat sprijinirea familiilor și îngrijitorilor, dezvoltarea capacităților specialiștilor și pilotarea unor servicii adaptate nevoilor complexe ale copiilor. Printre progresele notabile se numără lansarea platformei abilitare.md – prima resursă națională dedicată părinților copiilor cu dizabilități, formarea cadrelor de suport școlar și instruirea formatorilor pentru lucrul cu copii cu necesități emoționale complexe, precum și finalizarea unei analize financiare privind sustenabilitatea serviciilor de îngrijire familială, în vederea fundamentării unui pachet suplimentar de sprijin și a metodologiei de calcul al costurilor de referință.
  9. În contextul avansării procesului de integrare europeană, **drepturile copilului ocupă un loc distinct în Programul Național de Aderare a Republicii Moldova la Uniunea Europeană pentru anii 2025–2029** (PNA), care reprezintă principalul instrument de planificare strategică și monitorizare a angajamentelor asumate în cadrul negocierilor de aderare. Capitolul 19 al PNA, dedicat politicii sociale și a muncii, prevede acțiuni concrete în domeniul protecției copilului, vizând atât armonizarea cadrului normativ național cu acquis-ul UE, cât și dezvoltarea capacităților instituționale.

Printre cele mai relevante măsuri se numără completarea legislației în conformitate cu Recomandarea (UE) 2021/1004 privind instituirea Garanției europene pentru copii, cu accent pe asigurarea accesului copiilor vulnerabili la servicii de bază – educație, sănătate, nutriție, locuire adecvată și îngrijire. De asemenea, sunt prevăzute acțiuni de consolidare a serviciilor de asistență psihosocială pentru copiii aflați în situații de vulnerabilitate, inclusiv victime, martori sau agresori în cazuri de violență, copii cu comportament deviant și copii în conflict cu legea.

În paralel, pentru prevenirea violenței documentul prevede activități sistematice de informare, educare și sensibilizare a populației privind efectele abuzului, exploatării, bullying-ului și violenței online asupra copiilor, precum și necesitatea promovării egalității de gen și combaterii stereotipurilor de gen, în conformitate cu standardele europene.

* 1. La subiectul **monitorizării punerii în aplicare a Foii de parcurs și a Planului strategic național în domeniul intervenției timpurii în copilărie**, în anul 2024, în cadrul acțiunilor strategice de consolidare a sistemului de intervenție timpurie, Republica Moldova a avansat în monitorizarea prestării serviciilor specializate în conformitate cu standardele de calitate și regulamentul în vigoare, prin cele 13 Centre de Intervenție Timpurie contractate de CNAM, care au oferit sprijin pentru peste 5.500 de copii și familiile acestora. Totodată, în parteneriat cu organizații ale societății civile, a fost organizată Conferința națională dedicată prevenirii instituționalizării copiilor mici, în urma căreia a fost elaborată și supusă consultării publice Foaia de parcurs privind încetarea instituționalizării copiilor 0–6 ani, document ce stabilește direcțiile esențiale pentru dezvoltarea unor măsuri integrate de prevenire a separării copilului de familie și extinderea alternativelor de îngrijire.

În vederea menținerii dialogului cu Consiliile teritoriale și de fortificare a capacităților acestora, Secretariatul CNPDC al Consiliului național pentru protecția drepturilor copilului, cu susținerea UNICEF Moldova și cu participarea Avocatului Poporului pentru drepturile copilului, a organizat o sesiune de instruire cu genericul *Fortificarea și asigurarea funcționării mecanismului de protecție a drepturilor copilului la nivelul unităților administrativ teritoriale de nivelul II,* destinate angajaților autorităților publice locale de nivelul II din domeniul protecției drepturilor copilului. Un accent aparte în cadrul acestei sesiuni a fost pus pe rolul Consiliilor teritoriale în consultarea cu părțile implicate (copii, tineri, familii cu copii etc.) în procesul de elaborare și monitorizare a implementării politicilor naționale în domeniile de referință.

În cadrul sesiunii au fost prezentate și discutate în detaliu subiecte precum:

Pe parcursul reuniunilor, reprezentanții autorităților publice locale de nivel II au abordat nu doar la subiectele discutate în cadrul atelierelor, dar și problemele cu care se confruntă în activitatea sa:

* lipsa surselor bugetare pentru alimentarea gratuită a copiilor de toate vârstele din instituțiile școlare, fapt ce deja putem spune că generează probleme de malnutriție, în mod special copiilor din familii social vulnerabile;
* lipsa serviciilor sociale, inclusiv în raza raioanelor adiacente, pentru a referi persoanele cu necesități speciale;
* lipsa monitorizării evoluției copiilor dezinstituționalizați și încadrați în alte familii;
* nerespectarea de către părinți a obligației de a înregistra tutela asupra copilului rămas fără ocrotire părintească temporară.

În cadrul aceleași sesiuni a fost realizată o evaluare primară a necesităților de instruire ale APL II pe protecția drepturilor copilului în contextul implementării:

I. Convențiilor ONU: Convenția pentru Drepturile Copilului (CRC); Convenția privind Drepturile Persoanelor cu Dizabilități (CRPD); Convenția privind eliminarea tuturor formelor de discriminare împotriva femeilor (CEDAW).

II. Convențiilor Consiliului Europei: Convenția privind prevenirea și combaterea violenței față de femei și a violenței în familie (Istanbul); Convenția pentru protecția copiilor împotriva exploatării sexuale și a abuzurilor sexuale (Lanzarote); Convenția privind criminalitatea informatică (Budapesta).

III. Aquis-ului Uniunii Europene, în contextul avansării procesului de aderare.

Urmare analizei Chestionarelor se atestă rate foarte înalte ale necesității de instruire și consolidare a capacităților de asigurare la nivel local a implementării angajamentelor internaționale ale Republicii Moldova, după cum urmează:

* Convenția pentru Drepturile Copilului (CRC) – 70% consideră că au nevoie sporită de instruiri;
* Convenția privind Drepturile Persoanelor cu Dizabilități (CRPD) – 70%;
* Convenția privind eliminarea tuturor formelor de discriminare împotriva femeilor (CEDAW) – 60%;
* Convențiile Consiliului Europei – 80%;
* Aquis-ul Uniunii Europene – 90%.

Urmare problemelor elucidate în contextul discuțiilor - Secretariatul permanent al Consiliului național pentru protecția drepturilor copilului a remis recomandări privind organizarea și desfășurarea activității Consiliilor teritoriale pentru protecția drepturilor copilului (CTPDC), îndemnând Consiliile să instituie și să aprobe componența nouă a Consiliilor teritoriale pentru protecția drepturilor copilului în autoritățile publice locale de nivel II în care acestea lipsesc și să aprobe planurile de activitate pentru anul 2025.

În scopul informării suplimentare a autorităților publice locale, au fost expediate rapoartele Avocatului Poporului pentru drepturile copilului; Convenția ONU pentru drepturile copilului; recomandări cu privire la organizarea activității Consiliilor teritoriale dar și alte informații în calitate de suport metodologic pentru elaborarea planurilor de activitate pentru 2025.

Prin urmare, o mare parte din autorități, au expediat deja în adresa Cancelariei planul de activitate elaborat pentru anul 2025, indicând o serie de acțiuni care vor fi implementate în teritoriu în anul curent.

Planul de activitate pentru anul 2025, a fost elaborat de către **18 autorități publice locale de nivel II,** ceea ce constituie 48% din numărul total.

1. **CONCLUZII**

În contextul reformei RESTART și al noii arhitecturi instituționale din domeniul protecției drepturilor copilului și asistenței sociale, autoritățile publice locale de nivelul II și-au pierdut atribuțiile directe de gestionare a asistenței sociale, acestea fiind transferate către Agențiile Teritoriale de Asistență Socială (ATAS) subordonate Ministerului Muncii și Protecției Sociale. Totuși, APL II rămân actori relevanți în procesul de protecție a drepturilor copilului prin participarea în Consiliile teritoriale, care au rol consultativ, intersectorial și de coordonare la nivel raional. De asemenea, APL II pot contracta servicii sociale de la ATAS și ANAS, păstrând astfel un rol de facilitare și sprijin în asigurarea serviciilor sociale necesare comunității.

Urmare analizei datelor și informațiilor recepționate din partea Consiliilor teritoriale pentru protecția drepturilor copilului (CTPDC) – constatăm o activitate redusă a acestora în domeniul protecției și promovării drepturilor copilului din comunitate.

În anul 2024, au fost instituite 14 Consilii teritoriale, dintre acestea - 10 Consilii teritoriale au activat proactiv, desfășurând activități în teritoriu, organizând ședințe etc.

Procesul de organizare și funcționare a Consiliilor teritoriale întâmpină multiple obstacole instituționale și administrative. Printre cele mai frecvente dificultăți se numără lipsa continuității administrative, determinată de modificările în structura conducerii raionale, întârzieri în aprobarea componenței nominale și necunoașterea sau neasumarea rolului Consiliului de către noile structuri instituționale.

De asemenea, reorganizarea sistemului de asistență socială prin crearea ATAS și subordonarea STAS a generat confuzii privind mandatul Consiliilor teritoriale, unele autorități considerând că responsabilitățile au fost preluate integral de noile structuri. Această tranziție a fost însoțită de transferul funcționarilor și pierderea informațiilor instituționale.

Alte bariere semnalate includ lipsa de personal dedicat, absența participării membrilor desemnați, în special din partea STAS, precum și lipsa de informare la nivel local privind obligația constituirii și activării Consiliilor teritoriale.

În general, activitatea Consiliilor teritoriale este esențială pentru a garanta că drepturile copiilor sunt respectate și protejate la nivel local. CTPDC în această arie de activitate este abilitat de a monitoriza mecanismele intersectoriale, de a contribui la identificarea soluțiilor la barierele sau deficiențele sistemice ce apar în activitatea acestora, fiind evitată experiența existentă de examinare a cazurilor individuale la ședințele Consiliului.

Atât Secretariatul CNPDC cât și organizațiile societății civile din domeniul protecției drepturilor copilului constată asumarea frecventă de către CTPDC a atribuțiilor nespecifice acestora, în mod special în ce privește examinarea cazurilor individuale ale copiilor aflați în situații de risc și a copiilor separați de părinți. Reiterăm că aceste atribuții aparțin autorităților publice locale de nivelul I.

În cadrul ședințelor CTPDC, pe parcursul anului 2024, a fost abordată o gamă largă de subiecte ce au vizat protecția și bunăstarea copilului, inclusiv organizarea internă și planificarea activităților, prevenirea și combaterea violenței și delincvenței juvenile, promovarea sănătății și incluziunii educaționale, monitorizarea condițiilor din instituțiile de învățământ, funcționarea mecanismelor intersectoriale de cooperare, precum și asigurarea participării copiilor și comunității în procesul decizional.

Tendința descrescătoare, comparativ cu anii precedenți, în ceea ce privește organizarea ședințelor periodice ale Consiliilor teritoriale pentru protecția drepturilor copilului poate fi explicată prin mai mulți factori, printre care: reducerea semnificativă a atribuțiilor consiliilor raionale în domeniul asistenței sociale, necesitatea de ajustare a agendei de lucru la noile responsabilități rămase în competența acestora, precum și fluctuația personalului implicat în organizarea și funcționarea Consiliilor.

Secretariatul CNPDC denotă faptul că Consiliile teritoriale pentru protecția drepturilor copilului sunt mai puțin concentrat pe implementarea politicilor naționale de protecție a drepturilor copilului la nivel local, adaptându-le contextului specific fiecărei autorități, dar și în promovarea legilor și reglementărilor naționale referitoare la protecția drepturilor copilului precum și dezvoltării planurilor de acțiune care să răspundă nevoilor actuale ale copiilor.

Deși reforma RESTART a reformatat esențial atribuțiile Consiliilor raionale, și implicit a Consiliilor teritoriale, remarcăm pozitivă păstrarea conlucrării acestora, în unele raioane, cu Structurile Teritoriale de Asistență Socială.

Suplimentar, dat fiind faptul că autoritățile publice locale au aprobat/actualizat noi componențe a Consiliilor teritoriale – constatăm că persoanele noi angajate nu sunt destul de familiarizare cu domeniul și ar fi nevoie de fortificarea cunoștințelor pe dimensiunea protecției drepturilor copilului la nivel teritorial/raional.

Totodată, înregistrând o activitate redusă pe parcursul perioadei de referință, dar și comparativ cu activitatea altor structuri similare care activează în diverse domenii la nivel raional, reprezentanții Consiliilor raionale care au participat la instruirile organizate de Cancelaria de Stat în luna noiembrie au venit cu propunerea de a efectua o analiză privind oportunitatea comasării consiliului teritorial pentru protecția drepturilor copilului cu cel al drepturilor omului, având un profil tangențial și conex. Acest fapt, în opinia funcționarilor raionali va reduce din sarcina birocratică și va spori partea activității realizate.

O implicare mai activă din partea Secretariatului, manifestată prin dialog structurat, organizarea de instruiri, oferirea de suport metodologic, precum și evaluarea funcționalității comisiilor existente cu eficiență redusă, ar reprezenta un factor esențial pentru reactivarea și consolidarea activității acestor Consilii.

Aceste constatări evidențiază necesitatea unor măsuri clare de consolidare instituțională, inclusiv clarificarea mandatului Consiliilor teritoriale în noua arhitectură administrativă, instruirea actorilor locali și asigurarea resurselor umane și informaționale necesare pentru funcționarea efectivă a acestor structuri.

Secretariatul CNPDC va continua acordarea suportului informațional și metodologic necesar pentru organizarea și buna funcționare a Consiliilor teritoriale pentru protecția drepturilor copilului.

**V. RECOMANDĂRI**

Pentru consolidarea activității Consiliilor teritoriale pentru protecția drepturilor copilului (CTPDC), Secretariatul permanent propune următoarele direcții de intervenție:

1. **Clarificarea mandatului CTPDC în noul context instituțional:**

Revizuirea și actualizarea cadrului normativ secundar, pentru a reflecta clar rolul consultativ, intersectorial și de coordonare al CTPDC în noua arhitectură instituțională creată prin reforma RESTART.

Difuzarea de note explicative și ghiduri pentru autoritățile locale privind atribuțiile CTPDC în relație cu STAS/ATAS și delimitarea responsabilităților față de APL I și APL II.

1. **Asigurarea continuității instituționale și administrative:**

Instituirea unor mecanisme clare de transfer al responsabilităților și arhivelor administrative la schimbările de personal (ex. plecarea secretarului CTPDC).

Introducerea unor cerințe minime privind documentarea și arhivarea activității Consiliilor teritoriale.

1. **Fortificarea capacităților profesionale ale membrilor CTPDC:**

Organizarea periodică de instruiri tematice pentru membrii nou numiți, în special din raioanele care au suferit modificări structurale sau fluctuații majore de personal.

Crearea unui pachet informativ standardizat pentru noii membri, care să includă atribuțiile, procedurile de lucru și bunele practici din alte raioane.

1. **Implicarea activă a Secretariatului CNPDC:**

Continuarea sprijinului metodologic și informațional prin consultanță, vizite de lucru și ghiduri tematice adaptate.

Stimularea dialogului structurat între CTPDC și instituțiile subordonate MMPS, în vederea asigurării unei cooperări funcționale.

1. **Consolidarea cooperării interinstituționale:**

Promovarea colaborării practice între CTPDC și STAS/ATAS în implementarea politicilor naționale pentru protecția copilului, inclusiv prin definirea unor teme de interes comun în planurile de activitate ale Consiliilor.

Încurajarea participării active a tuturor membrilor desemnați, în special din partea structurilor teritoriale de asistență socială, educație și sănătate.

1. **Adaptarea agendei de lucru a CTPDC la noile realități:**

Reorientarea activității CTPDC de la examinarea cazurilor individuale către analiza problemelor sistemice, coordonarea intervențiilor intersectoriale și promovarea politicilor locale în domeniul drepturilor copilului.

Elaborarea și implementarea unor planuri de acțiune locale care să răspundă specific nevoilor copiilor din teritoriu.

1. **Analiza oportunității comasării structurale:**

Evaluarea fezabilității integrării CTPDC cu alte structuri consultative de profil conex (ex. Consiliul teritorial pentru drepturile omului), în vederea eficientizării activității, reducerii sarcinii administrative și consolidării abordărilor comune în protecția drepturilor.

ANEXE

|  |
| --- |
| **Raportul de activitate pentru anul****2024**  **al Consiliului teritorial pentru protecția drepturilor copilului**  **r-l/mun \_\_\_\_\_\_\_\_\_\_\_\_\_\_\_\_\_\_\_\_\_** |

1. **A fost instituit Consiliul teritorial pentru protecția drepturilor copilului în cadrul Consiliul Raional?**

DA

NU

***Dacă răspunsul la întrebarea I este afirmativ, rugăm completarea în continuare a formularului:***

1. **Pe parcursul perioadei de referință au avut loc \_\_\_\_\_\_\_ ședințe, (*a se descrie după caz*).**

|  |  |  |
| --- | --- | --- |
| *ședințe* | *data organizării* | *tematica* |
| Ședința nr.1 |  |  |
| Ședința nr.2 |  |  |
| Ședința nr.3 |  |  |
| Ședința nr.4 |  |  |

1. **Subiectele abordate în cadrul ședințelor**

|  |  |  |  |
| --- | --- | --- | --- |
| *n/o* | *subiecte* | *decizia* | *acțiuni întreprinse* |
| 1. |  |  |  |
| 2. |  |  |  |
| 3. |  |  |  |
| 4. |  |  |  |

1. **Informații cu privire la activitățile ce au fost realizate pe parcursul anului 2024 în teritoriu cu privire la promovarea și respectarea drepturilor copilului.**

|  |  |  |
| --- | --- | --- |
| *n/o* | *perioada* | *activitatea organizată* |
| 1. |  |  |
| 2. |  |  |
| 3. |  |  |
| 4. |  |  |

1. **Comentarii și sugestii:** Aveți alte comentarii referitoare la activitatea Consiliului teritorial pentru drepturile copilului în anul 2024 sau sugestii pentru organizarea activității în anul 2025?

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

***Orientări de completare a formularului-tip de raportare anuală***

1. Formularul se va completa și se va transmite în format electronic .
2. La pct.II urmează a se oferi detalii cu privire la ședințele derulate pe parcursul anului 2024. Potrivit pct.7 al Regulamentului-cadru de activitate al Consiliului teritorial pentru protecția drepturilor copilului, aprobat prin anexa 3 la HG.338/2023, pentru realizarea atribuțiilor Consiliul teritorial se va întruni în ședințe, care se convoacă după necesitate, însă nu mai rar decât o dată în trimestru.
3. La pct. III, se vor descrie subiectele discutate în cadrul ședințelor, planificate sau intervenite ad-hoc și perioada când au avut loc aceste ședințe.

1. La pct. IV pot fi oferite informații succinte privind acțiunile realizate sau rezultatele monitorizării discutate în cadrul ședințelor CTPDC, precum:

* organizarea evenimentelor pentru a explica sensul și importanța respectării anumitor drepturi ale copiilor, cum ar fi dreptul la educație, dreptul la sănătate;
* discuții cu privire la problemele în implementarea prevederilor mecanismelor intersectoriale, sau dacă au fost comunicate aceste probleme autorităților publice centrale cu atribuții în domeniu;
* cum au fost implicați copii în procesul de luare a deciziilor, câți reprezentanți ai consiliilor copiilor/elevilor sau tinerilor au participat în procesul de consultare a deciziilor ce afectează copiii, a fost considerată opinia acestora la definitivarea deciziilor;
* prin ce activități a fost realizată colaborarea cu organizațiile societății civile în domeniul protecției drepturilor copilului, câte organizații ale scietății civile fac parte din CTPDC, a fost revizuită componența CTPDC pentru a include membrii societății civile

1. La pct. V, rugăm Consiliile teritoriale pentru protecția drepturilor copilului de a oferi și alte informații utile care vor fi luate în considerare de către Secretariatul permanent al CNPDC pentru coordonarea activităților, sugestii sau sesizări cu privire la aspecte organizaționale, tehnice sau consultative.